Diari Oficial de la Generalitat Valenciana


Sumari del DOGV 4308, del 06-08-2002 (2002/8781)

DECRET 130/2002, de 30 de juliol, del Govern Valencià, pel qual es regula la gratificació extraordinària a percebre pel personal que obtinga la jubilació contemplada en la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/07/30/130/dof/vci/html**

### Dades del document

Número de DOGV
:   4308

Data del DOGV
:   06-08-2002

Secció del DOGV
:   I. DISPOSICIONS GENERALS

Número del document
:   2002/8781


Data del document
:   30-07-2002

Organisme emissor
:   Conselleria de Cultura i Educació

Tipus de document
:   Decret

Descriptors 

:   * personal docent
    * legislació
    * jubilació anticipada
    * prima salarial

DECRET 130/2002, de 30 de juliol, del Govern Valencià, pel qual es regula la gratificació extraordinària a percebre pel personal que obtinga la jubilació contemplada en la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu. [2002/8781]
  
La disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), establix en el punt 1r que els funcionaris dels cossos docents a què fan referència les disposicions addicionals décima, punt 1r, i, catorze, punts 1r, 2n i 3r de la dita llei, inclosos en l'àmbit del Règim de Classes Passives de l'Estat, podran optar a un règim de jubilació voluntària, i en el mateix sentit s'expressa la disposició transitòria primera de la Llei Orgànica 9/1995, de 20 de novembre, de la Participació, l'Avaluació i el Govern dels Centres Docents.
  
En el punt 4 de la mateixa disposició transitòria novena de la LOGSE es preveu que els funcionaris que opten per la indicada jubilació voluntària anticipada i tinguen acreditats en el moment de la jubilació almenys vint-i-huit anys de servicis efectius a l'Estat, podran percebre, per una sola vegada, conjuntament amb l'última mensualitat d'actiu, una gratificació extraordinària en l'import i condicions que s'establisquen.
  
Per Resolució de 12 de març de 1992, de la Subsecretaria d'Economia i Hisenda, es va ordenar la publicació de l'Acord de 6 de març de 1992, del Consell de Ministres, de determinació de l'import de les gratificacions extraordinàries previstes en la disposició transitòria novena de la LOGSE, per als funcionaris docents no universitaris, i no existix acord posterior de revisió o actualització de dites quanties.
  
Transferides a la Generalitat Valenciana les funcions i servicis de l'administració de l'Estat en matèria d'ensenyança no universitària per mitjà del Reial Decret 2093/1983 de 28 de juliol, la Conselleria de Cultura i Educació ha regulat anualment les convocatòries i normes de procediment per a la sol·licitud de la jubilació anticipada voluntària prevista en la disposició transitòria novena de la LOGSE. En les citades convocatòries s'indica que les direccions territorials resoldran les sol·licituds presentades i dictaran resolució de jubilació anticipada voluntària, especificant la quantia de la gratificació extraordinària que poguera correspondre, gratificació que es percebrá pels interessats junt amb la paga ordinària de l'últim mes de servici actiu.
  
Atés que la professió docent implica, d'una banda, una renovació permanent de continguts, procediments i adquisició d'habilitats, sobretot amb la introducció de la informàtica, la telemàtica, el domini d'idiomes, i que l'exercici de dites funciones implica un desgast psicològic a considerar, és per això que a fi d'incentivar les condicions de jubilació establides en la LOGSE, per als cossos docents, i atés que les quanties contemplades en la Resolució de 12 de març de 1992, de la Subsecretaria d'Economia i Hisenda, no han experimentat cap increment des de la dita data, amb la qual cosa es minva el caràcter incentivador per al qual foren creades, es fa necessària l'adopció de mesures que mantinguen el caràcter incentivador de la indicada gratificació per al personal docent que accedix a la jubilació prevista en la LOGSE.
  
Així doncs, el present decret té com a finalitat principal completar les gratificacions per jubilació LOGSE, per mitjà de la creació d'una nova gratificació complementària a l'establida pel Consell de Ministres, en virtut de la citada disposició transitòria novena, per al personal docent d'ensenyança no universitària, al servici de la Conselleria de Cultura i Educació, que després d'anys d'exercici de la labor docent, decidisca acollir-se a eixe tipus de jubilació anticipada.
  
El present decret ha sigut negociat amb les organitzacions sindicals presents en la mesa sectorial d'educació, d'acord amb el que establix l'art. 32.k) de la Llei 9/1987, de 12 de juny, dels Órgans de Representació, Determinació de les Condicions de Treball i Participació del Personal al Servici de les Administracions Públiques.
  
Per tot això, a proposta del conseller de Cultura i Educació i després de la deliberació del Govern Valencià, en la reunió del dia 30 de juliol de 2002,
  
DECRETE
  
Article 1. Gratificació complementària per jubilació anticipada
  
El personal docent no universitari dependent de la Generalitat Valenciana que a partir de l'1 de gener de 2002 obtinga la jubilació prevista en la disposició transitòria novena de la Llei Orgànica 1/1990, de 3 d'octubre, d'Ordenació General del Sistema Educatiu, tindrà dret a percebre, a més de la gratificació extraordinària contemplada en l'apartat 4 de la referida disposició en la quantia fixada per Acord de 6 de març de 1992, del Consell de Ministres, una gratificació complementària d'esta.
  
Article 2. Quanties de la gratificació
  
Les quanties de la gratificació complementària seran les que resulten de multiplicar por 1'5 les quanties de les gratificacions extraordinàries aprovades per Acord de 6 de març de 1992, del Consell de Ministres, o Acord posterior d'este que modificara esta quantia.
  
Article 3. Abonament de la gratificació
  
L'abonament de la indicada gratificació s'efectuarà, d'una sola vegada, pel mateix òrgan a qui correspon efectuar l'abonament de les retribucions dels funcionaris en servici actiu, a càrrec del presupost de personal docent de l'òrgan ordenant.
  
DISPOSICIONS FINALS
  
Primera
  
Es faculta les Conselleries d'Economia, Hisenda i Ocupació i de Cultura i Educació per a dictar totes les disposicions que siguen necessàries per al desenrotllament del present decret.
  
Segona
  
El present decret entrarà en vigor el dia següent de la publicació en el Diari Oficial de la Generalitat Valenciana.
  
València, 30 de juliol de 2002
  
El president de la Generalitat,
  
JOSÉ LUIS OLIVAS MARTÍNEZ
  
El conseller de Cultura i Educació,


Còpia Permalink ELI